क्रिकेट खिलाड़ी प्रवीण कुमार की रिवॉल्वर गायब  
प्रवीण ने शहर के ट्रांसपोर्ट नगर थाने में 11 दिसम्बर को 32 बोर की अपनी रिवॉल्वर लापता होने की गुमशुदगी दर्ज कराई।
हरियाणा के करनाल जिले में सोमवार को राष्ट्रीय राजमार्ग संख्या-1 पर खड़ी एसयूवी से क्रिकेट स्टार हरभजन सिंह का बैग उचक्कों द्वारा उड़ाए जाने के एक दिन बाद मंगलवार को उत्तर प्रदेश के मेरठ शहर में क्रिकेट खिलाड़ी प्रवीण कुमार की रिवॉल्वर गायब हो गई।   प्रवीण ने शहर के ट्रांसपोर्ट नगर थाने में 11 दिसम्बर को 32 बोर की अपनी रिवॉल्वर लापता होने की गुमशुदगी दर्ज कराई। ट्रांसपोर्ट नगर थाने के प्रभारी आशुतोष कुमार ने मंगलवार को आईएएनएस को बताया कि प्रवीण ने अपनी शिकायत में कहा कि गत 9 दिसम्बर से रिवॉल्वर घर पर नहीं मिल रही है। कुमार ने कहा कि मामले की जांच शुरू कर दी गई है, फिलहाल कोई सुराग नहीं मिला है।  कुमार के मुताबिक प्रवीण उस दिन मुल्तान नगर स्थित अपने घर के अहाते में प्रशंसकों से मिल रहे थे। कुमार ने कहा, "घर में काफी खोजबीन करने के बाद जब रिवॉल्वर नहीं मिली तो प्रवीण ने हमसे सम्पर्क कर गुमशुदगी की शिकायत की। प्रवीण की तरफ से यह आशंका भी जताई गई है कि हो सकता है उन्होंने घर में भूलवश किसी ऐसी जगह रिवाल्वर रख दी हो, जिससे मिलने में परेशानी हो रही है।"  चोट के कारण भारतीय टीम से बाहर चल रहे प्रवीण के बड़े भाई विनय कुमार ने बताया कि भारतीय टीम में चयन होने के बाद ही प्रवीण ने अपने लिए रिवॉल्वर खरीदी थी। उनके पास इसका लाइसेंस भी है। हैरानी की बात यह है कि हरभजन के बैग की तरह प्रवीण के रिवॉल्वर का भी कुछ पता नहीं चल रहा है।  हरभजन ने सोमवार को घटना के वक्त बताया था कि उनके बैग में पासपोर्ट, एटीएम कार्ड, क्रेडिट कार्ड और लैपटॉप था। पुलिस ने बताया कि कुछ अज्ञात चोरों ने हरभजन के फोर्ड इंडेवर गाड़ी की खिड़की का शीशा तोड़कर सामान चुरा लिया। यह घटना राष्ट्रीय राजमार्ग-1 पर स्थित करनाल शहर की है। घटना के वक्त वह अपने एक दोस्त के साथ दिल्ली जा रहे थे।